Rygte: iPhone får irisscanner

Fremover behøver du måske ikke engang at røre din iPhone for at låse den op. Ifølge rygter fra nyhedstjenesten digitimes vil både Apple og Samsung udstyre deres smartphones med irisscanner, så et kig på telefonen er nok til at låse den op.

“Det forventes at Samsung tager føringen med iristeknologien i sine flagskibe i anden halvdel af 2016,” skriver Digitimes. “Apple følger efter med irisscanner i iPhone i 2018”.

Dermed vil Samsung og Apple følge i hælene på Microsoft, der introducerede iristeknologi i sit Lumia 950XL-flagskib fra sidste år (læs vores anmeldelse her, red.).

Ifølge kilder i industrien har producenterne af iristeknologi, deriblandt Qualcomm, Truly Opto-Electronics, O-film Tech og Beijing IrisKing, øget udviklingstempoet af både irisscannere og andre biometriske løsninger for at kunne følge med efterspørgslen.

Irisscanneren kan give en række fordele for brugeren. Det bliver hurtigere at låse telefonen op, ligesom sikkerheden forbedres. Udfordringen er at lave en irisscanner der fungerer godt i svagt lys.

Rygte: iPhone får irisscanner